CELEX: 32020R0523
Language: ro
Date: 2020-04-07 00:00:00
Title: Regulamentul de punere în aplicare (UE) 2020/523 al Comisiei din 7 aprilie 2020 de modificare a anexei I la Regulamentul (CEE) nr. 2658/87 al Consiliului privind Nomenclatura tarifară și statistică și Tariful vamal comun în ceea ce privește subpoziția 90211010 (articole și aparate de ortopedie)

15.4.2020   
               
               
                  RO
               
               
                  Jurnalul Oficial al Uniunii Europene
               
               
                  L 116/1
               
            
         REGULAMENTUL DE PUNERE ÎN APLICARE (UE) 2020/523 AL COMISIEI
         din 7 aprilie 2020
         de modificare a anexei I la Regulamentul (CEE) nr. 2658/87 al Consiliului privind Nomenclatura tarifară și statistică și Tariful vamal comun în ceea ce privește subpoziția 9021 10 10 (articole și aparate de ortopedie)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (CEE) nr. 2658/87 al Consiliului din 23 iulie 1987 privind Nomenclatura tarifară și statistică și Tariful vamal comun (1), în special articolul 9 alineatul (1) litera (e),
         întrucât:
         
                     (1)
                  
                  
                     Regulamentul (CEE) nr. 2658/87 stabilește o nomenclatură a mărfurilor (denumită în continuare „Nomenclatura combinată” sau „NC”), care figurează în anexa I la regulamentul menționat.
                  
               
                     (2)
                  
                  
                     Din motive de securitate juridică, este necesar să se clarifice clasificarea articolelor și aparatelor de ortopedie de la subpoziția 9021 10 10 din Nomenclatura combinată.
                  
               
                     (3)
                  
                  
                     În conformitate cu hotărârea Curții de Justiție în cauzele conexate C-260/00-C-263/00 (2), cu notele explicative la Sistemul armonizat aferente poziției 9021 și cu nota 6 la capitolul 90, articolele și aparatele de ortopedie sunt definite ca produse concepute special pentru un scop ortopedic specific.
                  
               
                     (4)
                  
                  
                     În hotărârea menționată, Curtea de Justiție a explicat că articolele și aparatele de ortopedie au un scop medical specific, spre deosebire de produsele obișnuite (simple) care sunt de uz general. Criteriile pentru diferențierea articolelor și aparatelor de ortopedie de produsele obișnuite includ, de asemenea, metoda de fabricație, materialele din care sunt fabricate, modul de funcționare, adaptabilitatea la handicapurile specifice ale pacientului.
                  
               
                     (5)
                  
                  
                     Nota 6 de la capitolul 90 prevede că articolele și aparatele de ortopedie servesc fie la prevenirea sau corectarea diformităților corporale, fie la susținerea sau menținerea unor părți ale corpului ca urmare a unei boli, operații sau răniri.
                  
               
                     (6)
                  
                  
                     În secțiunea I din notele explicative la Sistemul armonizat aferente poziției 9021 se prezintă o serie de exemple de articole și aparate de ortopedie clasificate la poziția respectivă, împreună cu exemple de produse care nu se încadrează la poziția 9021. Definiția produsului stabilită prin aceste note explicative este în conformitate cu noua notă complementară.
                  
               
                     (7)
                  
                  
                     Din motive de securitate juridică, este necesar să se furnizeze exemple de scopuri medicale pentru care sunt concepute anumite produse și care le deosebesc de articolele și aparatele de ortopedie care sunt concepute pentru un scop ortopedic specific.
                  
               
                     (8)
                  
                  
                     Din motive de securitate juridică, este oportun să se ofere explicații cu privire la modul de funcționare (grad înalt de precizie) a articolelor și aparatelor de ortopedie care sunt destinate să prevină apariția unor noi leziuni sau deformări corporale, spre deosebire de produsele obișnuite care nu sunt considerate a fi proiectate cu același grad înalt de precizie și care, prin urmare, nu pot împiedica complet mișcările nedorite.
                  
               
                     (9)
                  
                  
                     Este așadar necesară adăugarea unei note complementare noi la capitolul 90 din partea a doua a Nomenclaturii combinate, pentru a se asigura interpretarea uniformă a acesteia în întreaga Uniune.
                  
               
                     (10)
                  
                  
                     Noua notă complementară este conformă cu Regulamentul de punere în aplicare (UE) 2018/787 al Comisiei (3), având ca obiect clasificarea unui bandaj de gleznă (o așa-numită „orteză cu șireturi”) și cu notele explicative la Nomenclatura combinată existente pentru subpoziția 9021 10 10 și reflectă practica consacrată de clasificare a statelor membre.
                  
               
                     (11)
                  
                  
                     Prin urmare, Regulamentul (CEE) nr. 2658/87 trebuie modificat în consecință.
                  
               
                     (12)
                  
                  
                     Măsurile prevăzute de prezentul regulament sunt conforme cu avizul Comitetului Codului Vamal,
                  
               ADOPTĂ PREZENTUL REGULAMENT:
         
            Articolul 1
            Capitolul 90 din partea a doua a anexei I la Regulamentul (CEE) nr. 2658/87 se modifică după cum urmează:
            
                        1.
                     
                     
                        Titlul „Notă complementară” care apare după nota 7 se înlocuiește cu titlul „Note complementare”.
                     
                  
                        2.
                     
                     
                        Se adaugă următoarea notă complementară:
                        
                                    „2.
                                 
                                 
                                    În sensul subpoziției 9021 10 10, expresia «articole și aparate de ortopedie» înseamnă articole și aparate care sunt special concepute pentru un scop ortopedic specific, spre deosebire de produsele obișnuite care ar putea fi folosite în diverse scopuri (de exemplu, produse pentru articulații, ligamente sau tendoane suprasolicitate prin activități sportive, scrierea la tastatură, precum și produse care pur și simplu alină durerea în părți ale corpului cu deficiențe sau dizabilități, cauzată, de exemplu, de o inflamație).
                                    «Articolele și aparatele de ortopedie» trebuie să împiedice în totalitate o mișcare specifică a părții corpului cu deficiențe sau dizabilități (de exemplu articulații, ligamente sau tendoane) pentru a exclude producerea unor noi răniri sau diformități corporale sau agravarea celor existente, spre deosebire de alte produse care nu pot să împiedice mișcări specifice, dar care previn mișcările reflexe (mișcările efectuate în mod subconștient) prin rigiditatea relativă a produselor respective datorată, de exemplu, utilizării de atele flexibile, comprese, materiale textile neelastice, imobilizări prin curele de tip «velcro».”
                                 
                              
                  
         
            Articolul 2
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 7 aprilie 2020.
            
               
                  Pentru Comisie,
               
               
                  Pentru Președinte,
               
               Stephen QUEST
               
                  Director general
               
               
                  Direcția Generală Impozitare și Uniune Vamală
               
            
         
         
            (1)  JO L 256, 7.9.1987, p. 1.
         
            (2)  Hotărârea Curții de Justiție din 7 noiembrie 2002, Lohmann și Medi Bayreuth, cauzele conexate C-260/00-C-263/00, ECLI:EU:C:2002:637.
         
            (3)  Regulamentul de punere în aplicare (UE) 2018/787 al Comisiei din 25 mai 2018 privind clasificarea anumitor mărfuri în Nomenclatura combinată (JO L 134, 31.5.2018, p. 1).